Diari Oficial de la Generalitat Valenciana


Sumari del DOGV 6514, del 05-05-2011 (2011/5082)

RESOLUCIÓ de 6 d'abril de 2011, de la Conselleria d'Educació, per la qual es convoca i regula el programa experimental d'orientació professional en IES, per a alumnat que finalitza l'educació bàsica durant el curs 2011/2012.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6514

Data del DOGV
:   05-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5082


Data del document
:   06-04-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament secundari
    * alumne
    * legislació
    * ensenyament obligatori
    * ensenyament professional
    * alumnat

RESOLUCIÓ de 6 d'abril de 2011, de la Conselleria d'Educació, per la qual es convoca i regula el programa experimental d'orientació professional en IES, per a alumnat que finalitza l'educació bàsica durant el curs 2011/2012. [2011/5082]
La Llei Orgànica d'Educació 2/2006, de 3 de maig (BOE núm. 106, de 04.05.2006) en l'article 1 s'inspira, entre altres, en els principis de l'esforç individual i la motivació de l'alumnat, l'orientació educativa i professional dels estudiants, com a mitjà necessari per a l'èxit d'una formació personalitzada, que propicie una educació integral en coneixements, destreses i valors; així com en el desenrotllament de la igualtat de drets i oportunitats i el foment de la igualtat efectiva entre hòmens i dones.
En l'article 22, com a principis generals de l'Educació Secundària Obligatòria, establix entre altres que la finalitat consistix a preparar l'alumnat per a la seua incorporació a estudis posteriors i per a la seua inserció laboral i formar-los per a l'exercici dels seus drets i obligacions en la vida com a ciutadans.
La mateixa Llei Orgànica d'Educació entre els seus fins establix el desenrotllament de la capacitat dels alumnes per a regular el seu propi aprenentatge, confiar en les seues aptituds i coneixements, així com per a desenrotllar la creativitat, la iniciativa personal, l'esperit emprenedor i la capacitació per a l'exercici d'activitats professionals.
La Llei Orgànica 5/2002, de 19 de juny, de les Qualificacions i de la Formació Professional, en el títol III referit a la informació i orientació professional, establix que en el marc del Sistema Nacional de Qualificacions i Formació Professional la informació i orientació professional tindrà la finalitat d'informar i assessorar sobre les diverses ofertes de formació i els possibles itineraris formatius per a facilitar la inserció laboral (article 14.2).
El Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria en la Comunitat Valenciana (DOCV de 24.07.2007), assenyala en l'article 2, entre els principis generals, que en l'Educació Secundària Obligatòria es prestarà especial atenció a la tutoria personal de l'alumnat, així com a la seua orientació educativa, psicopedagògica i professional.
L'esmentat decret també establix en l'article 3 que la finalitat de l'Educació Secundària Obligatòria consistix, entre altres, a preparar l'alumnat per a la seua incorporació a estudis posteriors i per a la seua inserció laboral.
D'altra banda, el Pla Valencià de la Formació Professional preveu en la línia estratègica 5 l'acció de l'enfortiment de l'orientació des dels diferents nivells educatius: per mitjà de la formació als docents, programes formatius específics d'orientació en els nivells educatius, programes d'autoavaluació, informació i orientació als alumnes i reforç de la xarxa actual d'orientadors.
Com és ben sabut, els reptes de les societats actuals demanen, cada vegada més, un alt grau de qualificació de la població. Les necessitats en I+D+i de les economies requerixen que el sistema educatiu, també en les seues etapes no universitàries, preparen la població per a respondre millor a l'increment de les exigències en qualificació i doten els centres d'experiències i instruments per a avançar en este camí.
En concret, el present programa experimental d'orientació professional s'inscriu en la necessitat de potenciar en l'alumnat el desenrotllament dels seus interessos professionals per mitjà d'actuacions concretes imbricades en el pla d'orientació educativa i professional dels instituts d'educació secundària la finalitat principal del qual és conéixer les diferents alternatives formatives que hi ha una vegada conclosa l'escolaritat obligatòria.
Atenent l'experiència i l'avaluació realitzada del programa experimental d'orientació professional des del curs 2008/2009, i tenint en compte la seua bona acollida, desenrotllament i èxits, amb la implicació dels equips directius i del professorat dels instituts participants, és procedent la promoció de les experiències introduint millores en el present programa.
Per tot això i en virtut de les competències que li atribuïx l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional de 31 de març de 2011 i en coordinació amb la Direcció General d'Ordenació i Centres Docents i de conformitat amb esta, resolc:
Primer. Descripció i objectiu
1. Convocar per al curs 2011/2012 un programa experimental d'orientació professional a través del qual es puguen dur a terme accions que milloren el procés, els procediments i la metodologia per a contribuir al desenrotllament de l'orientació professional dirigida a l'alumnat pròxim a finalitzar l'educació bàsica.
2. L'objectiu del programa experimental d'orientació professional és afavorir en l'alumnat una formació més completa i profunda, que li faça conéixer i valorar més opcions formatives i professionals, motivar futurs aprenentatges, millorar la seua inserció professional, desenrotllar una identitat professional amb una major capacitat d'adaptació als canvis productius i afavorir noves expectatives emprenedores. En conclusió, fomentar fórmules innovadores que ajuden l'alumnat en la presa de decisions que ha de realitzar al concloure l'educació bàsica per a poder elaborar el seu pla de desenrotllament personal posterior, tot això amb la intenció de generar bones pràctiques i difondre-les en la comunitat educativa.
Segon. Destinataris i sol·licituds
1. El programa experimental d'orientació professional es dirigix als centres públics que impartixen Educació Secundària Obligatòria i estiguen disposats a aplicar-lo a l'alumnat pròxim a finalitzar l'ensenyança obligatòria.
2. Els instituts d'educació secundària que desitgen participar-hi ompliran l'annex I que inclou la sol·licitud i la certificació del consell escolar i l'annex II amb el projecte d'orientació seguint per a això les bases de l'annex III.
Tercer. Lloc i termini de presentació
1. La direcció de l'institut d'educació secundària dirigirà la sol·licitud (annex I) i el projecte d'orientació del centre (annex II), a la Direcció General d'Avaluació, Innovació i Qualitat Educativa i de la Formació Professional a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació dels projectes finalitzarà el dia 30 de juny de 2011.
3. La direcció de l'institut d'educació secundària enviarà còpia dels annexos I i II al correu electrònic: .
Quart. Comissió de selecció
1. Es constituirà una comissió per a la selecció, el seguiment i l'avaluació dels projectes.
2. La comissió valorarà els projectes i elevarà una proposta a la directora general, que a més contindrà l'assignació econòmica per a cada un d'ells.
3. La comissió estarà composta per:
a) President: cap de l'Àrea d'Avaluació, Innovació i Qualitat Educativa, o persona en qui delegue.
b) Vicepresident: cap del Servici d'Innovació i Qualitat Educativa.
c) Vocals:
- Tres funcionaris o funcionàries de l'Àrea d'Avaluació, Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional designats per este òrgan executiu.
- Un funcionari o funcionària de l'Àrea de Formació Professional de la Direcció General d'Avaluació, Innovació i Qualitat Educativa i de la Formació Professional designat per este òrgan executiu.
Actuarà com a secretari de la comissió un funcionari o funcionària de l'Àrea d'Avaluació, Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional dels designats per este òrgan executiu.
4. La selecció dels projectes es realitzarà d'acord amb la seua adequació als requisits de la base quarta de l'annex III. Els criteris de baremació per a la selecció dels projectes seran:

5. Es prioritzaran aquells projectes en què hi haja una major participació d'alumnes en la modalitat de «Descobrim professions».
6. Es desestimaran aquells projectes que no incloguen les modalitats i activitats obligatòries destinades a l'alumnat i també aquells que no arriben als 50 punts.
Quint. Recursos
1. Els centres seleccionats comptaran per al desplegament del seu projecte amb els recursos propis i altres complementaris que els facilitarà la Conselleria d'Educació, consistents principalment en una assignació econòmica.
2. L'assignació econòmica, l'objectiu de la qual serà finançar els gastos, de forma total o parcial, que comporten la realització del projecte presentat, vindrà determinada pel pressupost consignat en el projecte, les modalitats de participació, el nombre d'alumnes participant i les accions complementàries previstes.
3. Per al desplegament d'este programa cada centre podrà subscriure, en l'àmbit de les seues competències, acords de col·laboració amb corporacions locals, empreses i altres entitats a fi de garantir la consecució dels objectius d'este.
Sext. Assessorament i formació
1. El Servici d'Innovació i Qualitat Educativa, a través de la Secció d'Orientació, proporcionarà assessorament tècnic i informació sobre la participació i col·laboració d'empreses i institucions en el programa, i facilitarà la realització d'accions que es realitzen fora del centre educatiu.
2. Els instituts d'educació secundària participants en esta convocatòria podran reclamar l'assistència i assessorament dels centres de formació, innovació i recursos educatius de la Comunitat Valenciana, CEFIRE.
3. Amb l'objectiu d'establir la posada en comú d'experiències i de bones pràctiques, es realitzaran activitats conjuntes dirigides als membres dels equips responsables que participen en els projectes.
Sèptim. Seguiment i avaluació
1. La comissió de selecció, seguiment i avaluació realitzarà el seguiment de la posada en pràctica dels projectes. Al finalitzar el programa, la comissió proporcionarà als centres participants un model de memòria que haurà de ser omplida i remesa a la Direcció General d'Avaluació, Innovació i Qualitat Educativa i de la Formació Professional.
2. Els centres educatius i el professorat participants hauran de col·laborar en el seguiment i avaluació que realitzarà esta direcció general.
3. La Inspecció d'Educació vetlarà per l'adequat desenrotllament d'estos projectes en els centres educatius amb subjecció a la present resolució.
4. La comissió de selecció, seguiment i avaluació, una vegada realitzat l'estudi de les dades rebudes, elaborarà un informe que elevarà a la directora general d'Avaluació, Innovació i Qualitat Educativa i de la Formació Professional.
Octau. Reconeixement i certificació
1. Al coordinador i als membres de l'equip responsable en els projectes regulats per la present resolució se'ls reconeixeran 50 hores, atés que este programa d'innovació educativa s'ajusta al que preceptua l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443 de 21.01.2011), tal com assenyala l'article quaranta-u de l'esmentada orde, a l'efecte del complement retributiu relacionat amb la formació permanent del professorat.
2. La participació d'altres professors del centre en les activitats programades també serà reconeguda, de la mateixa manera que assenyala el punt anterior, amb un total de 20 hores.
3. Al professorat dels centres de Formació Professional receptors de l'alumnat que participe en la modalitat d'experiències preprofessionals a què s'assigne alumnat per a la simulació pràctica d'experiència professional, segons la base sexta punt 2 de l'annex III, li serà reconeguda la seua participació amb un total de 20 hores.
4. El Servici de Formació del Professorat de la Direcció General de Personal de la Conselleria d'Educació, al finalitzar el programa, expedirà al professorat participant el corresponent certificat.
Nové. Resolució de la convocatòria
1. El termini màxim de la resolució de la convocatòria serà de 3 mesos des de la finalització del termini de presentació dels projectes.
2. La resolució contindrà la relació dels instituts d'educació secundària seleccionats amb l'assignació econòmica.
Deu. Pressupost
1. El present programa experimental d'orientació professional s'enquadra en el marc de col·laboració entre Ministeri d'Educació i la Generalitat per al desplegament de la Llei Orgànica d'Educació.
2. Els gastos derivats del desenrotllament d'estos projectes aniran a càrrec de l'aplicació pressupostària 16.40.564P.553 corresponent a l'aportació del Ministeri d'Educació, i de l'aplicació pressupostària 07.35.48.453.44.3 corresponent a la Generalitat, per un import global màxim de 120.000 euros.
DISPOSICIÓ ADDICIONAL
Única. Delegació
Es delega en la directora general d'Avaluació, Innovació i Qualitat Educativa i de la Formació Professional, la facultat de concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.
DISPOSICIÓ FINAL
Única
La present resolució produirà efectes l'endemà de la seua publicació en el Diari Oficial de la Comunitat Valenciana.
València, 6 d'abril de 2011.- El conseller d'Educació: Alejandro Font de Mora Turón.ANNEX III
Bases per a l'elaboració i funcionament dels projectes
Primera. Descripció
Els projectes regulats per la present resolució són concebuts com una experiència d'innovació educativa dirigida a la millora de l'orientació professional que rep l'alumnat abans de finalitzar l'educació bàsica.
Els projectes han de tindre com a finalitat millorar la qualitat de l'orientació professional, donar a conéixer alternatives formatives professionals de l'entorn de l'alumnat i garantir que l'alumnat té una adequada informació i formació per a prendre decisions des del punt de vista acadèmic i professional al finalitzar l'Educació Secundària Obligatòria.
Segona. Alumnat
Podrà participar en les activitats proposades en els projectes tot l'alumnat escolaritzat en 4t curs d'ESO. També podrà participar altre alumnat que per l'edat estiga pròxim a concloure la seua educació bàsica.
La realització d'activitats previstes en els projectes que suposen eixides del centre educatiu, comptarà amb la corresponent autorització escrita de les mares, pares o tutors legals, segons el model que tinga establit el centre.
Aquell alumnat que no participe en este tipus d'accions realitzarà durant eixe temps activitats en el centre educatiu relacionades amb l'orientació professional, que seran programades a este efecte per l'equip responsable.
Tercera. Equip responsable del projecte en el centre
La direcció de cada centre conformarà un equip responsable del projecte, que estarà compost per:
- Un coordinador o coordinadora, que serà un membre de l'equip directiu o el cap o la cap del departament d'orientació.
- El coordinador o coordinadora d'ESO.
- Els tutors o tutores dels grups d'alumnes participants en el programa.
- Un professor o professora de Formació i Orientació Laboral en aquells centres que disposen de cicles formatius.
- El coordinador o coordinadora de la Formació en centres de treball.
L'equip responsable té entre altres atribucions la d'elaborar el projecte, informar les famílies, contactar amb les entitats externes participants, planificar i coordinar les activitats, portar-les a terme, supervisar-ne la realització, justificar els gastos i participar en l'avaluació.
El coordinador o coordinadora del projecte dirigirà este equip, el coordinarà i actuarà d'interlocutor amb la Direcció General d'Avaluació, Innovació i Qualitat Educativa i de la Formació Professional.
En totes les activitats grupals dutes a terme, tant dins com fora del centre educatiu, cada grup d'alumnes estarà acompanyat per un membre, almenys, de l'equip responsable, prioritàriament del seu tutor o tutora. Altres professors del centre poden col·laborar en les activitats proposades a criteri de l'equip responsable del projecte.
Quarta. Requisits del projecte
Els centres participants en el programa experimental ompliran la part de l'annex II referit al projecte del centre, segons el guió següent:
A) Projecte:
Denominació del projecte
Justificació del projecte i de la participació en el programa.
B) Equip responsable i coordinador/a del projecte: Especificar el càrrec si forma part de l'equip directiu, és coordinador o coordinadora de l'ESO, orientador o orientadora o tutor o tutora i curs.
C) Dades de l'alumnat matriculat i previst per a participar en el programa. L'alumnat i els grups de PDC s'inclouen en els de 4t i 3r de l'ESO. L'alumnat i els grups de PQPI s'inclouen en el seu propi apartat.
D) Modalitats de participació.
1. Modalitats obligatòries:
1.1. Visites en grup d'alumnes a empreses i altres entitats privades o públiques.
1.2. Visites en grup d'alumnes a centres que impartixen Formació Professional.
2. Modalitats voluntàries:
2.1. «Descobrim professions»: acció individualitzada par als alumnes i les alumnes. Consistix en l'estada en una empresa o institució d'un mínim de 5 dies i un màxim de 10 dies lectius que es podrà distribuir de forma continuada o al llarg del curs acadèmic.
2.2. Iniciació a «Descobrim professions»: acció individualitzada par als alumnes i les alumnes. Consistix en l'estada d'un dia en una empresa amb una duració de 3 a 5 hores.
2.3. «Experiències preprofessionals»: acció individualitzada par als alumnes i les alumnes. Consistix en l'estada en un centre que impartix Formació Professional amb una duració de 3 a 5 hores.
E) Organització de les activitats.
1. Activitats obligatòries: els centres indicaran la suma total de sessions de tutoria, que a continuació s'indiquen, per a tots els grups que participaran en el programa:
1.1. Almenys una sessió de tutoria per grup participant en què s'informe de la finalitat i funcionament del programa.
1.2. Almenys una sessió de tutoria per grup participant dirigida a facilitar informació sobre les ensenyances al finalitzar l'Educació Secundària Obligatòria.
1.3. Una sessió preparatòria per cada una de les visites en grup previstes en el projecte de l'IES.
1.4. Una sessió d'avaluació per cada una de les visites en grup previstes en el projecte de l'IES.
1.5. Sessions de tutoria perquè l'alumnat elabore el seu pla de desenrotllament personal i professional.
1.6. Consell orientador per a tot l'alumnat i les seues famílies.
2. Activitats complementàries: els centres podran desenrotllar altres activitats, atenent les modalitats de participació triades, en sessions de tutoria dedicades a:
2.1. Preparar les modalitats de «Descobrim professions» i «Experiències preprofessionals»
2.2. Avaluar les modalitats de «Descobrim professions» i «Experiències preprofessionals»
2.3. Elaboració del currículum.
2.4. Tècniques bàsiques de busca d'ocupació.
2.5. Entrevista professional.
2.6. Simulació d'empreses o activitats professionals.
2.7. El mercat laboral.
2.8. Sessions informatives a les famílies sobre temes vinculats al desenrotllament del projecte.
2.9. Sessions informatives dirigides als col'laboradors de les empreses o institucions.
2.10. Altres activitats
F) Pressupost que inclourà els apartats següents:
1. Transport: amb indicació de les quantitats que s'assignen a les modalitats obligatòries, així com les quantitats que s'atribuïxen a les modalitats voluntàries.
2. Materials: quantitat destinada a material fungible dedicat al programa i per a ús exclusiu de l'alumnat participant en el programa, com ara quaderns de l'alumnat, quaderns del professorat, pla de desenrotllament personal, consell orientador, etc.
3. Altres gastos que no podran superar el 10% del total del pressupost presentat.
Quinta. Orientacions per a les modalitats obligatòries
1. Visites en grup d'alumnes a empreses i altres entitats privades o públiques: són accions grupals dirigides a l'alumnat participant en el programa. Consistirà en la visita a unes quantes empreses, institucions o centres de formació de diferents sectors professionals, productius o de servicis. En estes l'alumnat podrà conéixer les tasques i funcions de diferents professions, així com el procediment de formació i selecció per a accedir-hi.
2. Visites en grup d'alumnes a centres que impartixen Formació Professional: són accions grupals dirigides a l'alumnat participant en el programa. Consistirà en la visita a centres que impartisquen Formació Professional, preferentment centres integrats.
Sexta. Orientacions per a les modalitats voluntàries
1. «Descobrim professions»: acció individualitzada per als alumnes i les alumnes. Consistix en l'estada en una empresa o institució d'un mínim de 5 dies i un màxim de 10 dies lectius, que es podrà distribuir de forma continuada o al llarg del curs acadèmic.
L'equip responsable del programa, adjudicarà una o unes quantes empreses a cada alumne segons els seus interessos professionals. Estes estades s'orienten a facilitar en l'alumnat l'observació dels processos productius, tasques i funcions que desenrotllen les empreses i es troben relacionades amb els seus interessos professionals. Esta opció els permetrà bé reforçar els seus interessos o reconsiderar-los, alhora que els facilita una visió més precisa d'un determinat sector productiu o ocupació. Per a això, els centres participants en el programa oferiran als seus alumnes un llistat d'empreses col·laboradores.
2. Iniciació a «Descobrim professions»: Acció individualitzada per als alumnes i les alumnes. L'equip responsable del projecte adjudicarà una empresa a cada alumne o alumna segons els seus interessos professionals perquè puguen estar un dia en companyia d'un treballador o treballadora. Esta opció els permetrà bé reforçar els seus interessos o reconsiderar-los, alhora que els facilita una visió més precisa d'un determinat sector productiu o ocupació.
3. «Experiències preprofessionals»: acció individualitzada per als alumnes i les alumnes. L'equip responsable del programa, adjudicarà a cada alumne o alumna, un centre que impartix Formació Professional segons els seus interessos professionals. Els alumnes i les alumnes realitzaran diverses sessions pràctiques que simulen una verdadera experiència professional d'acord amb els seus interessos. La docència d'esta acció anirà a càrrec de professors amb atribució en mòduls eminentment pràctics. Esta opció els permetrà bé reforçar els seus interessos o reconsiderar-los, alhora que els facilitarà una visió més precisa d'un determinat sector productiu o ocupació.
Sèptima. Consideracions generals per a les modalitats voluntàries
1. L'alumnat: l'alumnat participant s'adaptarà a l'horari de l'empresa. Cada alumne o alumna tindrà assignada una persona de l'empresa i serà visitat pel professor responsable del centre, qui, d'acord amb l'empresa, establirà el nombre d'alumnes i el calendari d'assistència.
Els alumnes durant la permanència en l'empresa s'hauran d'atindre a les normes que regixen en el seu centre quant a drets i deures tenint en compte que se sotmeten a les indicacions i autoritat del treballador assignat per l'empresa.
Els alumnes no poden accedir a maniobrar ni a manipular maquinària, productes o aparells de producció. Tampoc poden efectuar treballs ni pretendre cap remuneració per part de l'empresa o organisme que els reba.
No obstant això, per mitjà d'un document s'estipularà les activitats que l'alumne ha de dur a terme davall la supervisió en tot moment del treballador assignat.
L'alumne s'informarà de tots els aspectes que estiguen relacionats amb el lloc de treball i valorarà la seua experiència en l'empresa per mitjà del quadern de l'alumne que s'establisca a este efecte.
L'alumne avaluarà l'activitat realitzada i la relació amb el treballador o altres treballadors a l'acabar l'estada en l'empresa i entregarà la dita avaluació al tutor del grup que remetrà al coordinador del projecte de l'institut.
2. L'empresa: l'alumnat manifestarà en un document la prioritat cap a unes determinades àrees laborals. L'elecció de l'empresa podrà realitzar-se per mitjà d'alguna de les formes següents:
- Manifestació expressa dels pares que han contactat amb l'empresa que assumix la col·laboració amb el programa.
- A proposta del centre que disposa d'empreses que col·laboren en la formació de l'alumnat de Formació Professional.
- A proposta del centre davant d'un nombre determinat d'empreses proposades per l'administració educativa com a conseqüència de contactes amb organitzacions relacionades amb el món laboral.
- A proposta directa d'organitzacions relacionades amb el món laboral que es posen en contacte directe amb el centre.
L'empresa: avaluarà l'alumnat tenint en compte l'assistència, la puntualitat, l'actitud, l'interés, la relació amb els treballadors de l'empresa, la seua iniciativa i preparació.
3. La família: ha d'autoritzar per mitjà d'un document escrit previst en les activitats de tutoria del programa perquè el seu fill o filla puga participar en la modalitat voluntària triada.
4. El professorat: el tutor serà l'interlocutor del centre amb el treballador de l'empresa a què s'assigne l'alumne o alumna. El tutor realitzarà el seguiment de l'estada de l'alumne o alumna en l'empresa i demanarà la informació suficient tant de l'empresa com de l'alumne per a l'avaluació del projecte. La dita informació l'entregarà al coordinador del projecte de l'IES.
5. Coordinació: per a cada una d'estes modalitats, els centres establiran acords amb les empreses o els centres de FP en què s'organitzarà el calendari i les normes per les quals es regirà l'alumnat durant la seua visita o estada. Estes normes inclouran l'absència de remuneració, les activitats en què pot participar i la prohibició expressa de l'accés a maquinàries, ferramentes o productes prohibits a menors.